 دملاله ملگرو ملتونو وينا په نړيوال کچ ستاينه ، صدر کرزي ملاله ته مبارکي 
افغان صدر وويل تندلاريتوب دافغانستان اؤ پاکستان روښانه سباوون ته گواښونه راولاړوي
خالي په ورځد افغانستان صدر حامدکرزي دتعليم په هکله د غږ پورته کوونکې پاکستانۍ پيغلې ملاله يوسفزئ دکليزې په اړوند هغې اؤ دهغې کورنۍ ته مبارکي وئيلې ده اؤ وئيلي يې دي چې افغانستان اؤ پاکستان کې د تعليم څانگې ته ترهگرۍ سخت زيانونه رسولي دي دتعليم دودې دپاره په خپلو هلوځلو ټوله نړۍ کې دپيژندل شوې پاکستانۍ تنکۍ طالبعلمې ملاله يوسفزئ د کليزې په مهال دملگرو ملتونو غونډې ته دملاله يوسفزئ لخوا شوې وينا په نړيوال کچ ستائيل شوې اؤ دښځو دتعليم دپاره دغږ پورته کولو په هکله دملاله يوسفزئ ورځ يوه ښه موقعه گڼل شوې. ملاله يوسفزۍ تېرکال د سوات د مينگورې په سيمه کې هغه مهال چې دسکول څخه د کور په لور روانه يو گاډي کې د خپلو نورو سبقي ملگرو جينکو سره روانه وه، د وسله والو طالبانو په يو بريد کې په تندي په گولۍ ويشتل شوې اؤ سخته ژوبل شوې وه. هغې سره په دغه بريد کې دخپل سکول دوه نورې جينکۍ شازيه اؤ کائنات هم ژوبل شوې وې. ملالې يوسفزۍ دجمعې په ورځ په ملگرو ملتونو کې د خپل زيږون د شپاړسمې کليزې دنمانځلو مهال په خپله وينا کې وويل چې دهشت گردي او جگړه، سکول ته دپاکستان اؤ افغانستان د ماشومانو د تگ مخه نيسي. ملالې زياته کړې وه يو ماشوم، يو استاد، يو کتاب او يو قلم کولى شي نړۍ ته بدلون ورکړي او تندلاري زمونږ په ټولنه کې له دغه بدلون څخه په ويره کې دي. دافغانستان صدر حامد کرزي پخپل يو بيان کې ويلي دي چې په افغانستان او پاکستان کې تعليم دترهگرۍ له اړخه ستر زيان ليدلي دي او په ځانگړي ډول د ډيورند د کرښې په دواړو غاړوکې له کلونو را په ديخوا په تعليم ترلاسه کوونکو اؤ تعليم خوروونکو بريدونه کيږي. حامدکرزي په تعليم باندې حمله يو غير اسلامي اؤ غيرانساني کار وگڼلو اؤ وئ وئيل دغسې ناوړه عملونه هغه څوک ترسره کوي چې د ډيورنډ دپولې دواړو غاړو ته دميشته اولسونو دتعليم مخالف دي . افغان صدر وويل تندلاريتوب دافغانستان اؤ پاکستان روښانه سباوون ته گواښونه راولاړوي ځکه بايد دواړه هيوادونه په ريښتونې جذبې سره په صادقانه ډول دترهگرۍ اؤ تندلاريتوب په ضد جگړې ته مټې رابډ وهي دپاکستان صدر اصف علي زرداري ملالې يوسفزۍ ته دمبارکۍ پخپل يو پيغام کې وئيلي دي چې هغه په نيويارک کې دملگرو ملتونو په اهتمام دغه ځانگړي پروگرام ته په بلنه نړيوالې ورورولۍ اؤ ملالې يوسفزۍ ته دهغې دشپاړسمې کليزې په مناسبت سره مبارکي وائي. صدر زرداري وئيلي دي چې ملاله يوسفزئ ملاله يوسفزۍ دهاغو ميړنو جينکو لپاره يوه نخښه ده چې دتعليم ترلاسه کولو اؤ تندلاريتوب دردولو هڅه کوي. صدر زرداري وائي په ملگرو ملتونو کې دغه ترسره شوې دستوره دنړيوالې ورورولۍ لخوا دتيارو اؤ تندلاريتوب قوتونو ته دماتې ورکوې اؤ زمونږ دجينکو دتعليم په کالي دسينگار کولو عکاسي کوي. دنړۍ بيلا بيلو نشرياتي ادارو اؤ سوشل ميډيا باندې هم دملالې يوسفزئ دزيږون دورځې په اړوند خلکو خپل نظرونه ورکړي اؤ دملالې يوسفزئ لخوا دجينکو دتعليم لپاره پوره کيدونکي غږ ته يې په بيلا بيل تناظر کې کتلي دي. خوڅيړونکي نيوکي کوي چې په پاکستان کې نه يوازې په حکومتي اؤ سياسي کچ ددغه ورځې په لړکې کومه خاصه خوښي نه ده ښودل شوې بلکې دپاکستان ميډيا هم دملاله يوسفزئ ورځې يا دهغې وينا ته کوم ځانگړى ارزښت نۀ دى ورکړى حالانکې دغه يوه ښه موقعه وه چې پاکستان پخپل هيواد کې د ښځو دتعليم په هکله د موجودو مشکلاتو څخه دنړۍ مشران خبرکړى وى.